玉清行
作者：柳泌
朝代：唐

paragraphs: 遙遙寒冬時，蕭蕭躡太無。
仰望蘂宮殿，橫天臨不虛。
下看白日流，上造真皇居。
西牖日門開，南衢星宿疎。
王母來瑤池，慶雲擁瓊轝。
嵬峩丹鳳冠，搖曳紫霞裾。
照徹聖姿嚴，飄颻神步徐。
仙郎執玉節，侍女捧金書。
靈香散彩煙，北闕路軿闐。
龍馬行無跡，歌鐘聲沸天。
馭風升寶坐，鬱景晏華筵。
妙奏三春曲，高羅萬古仙。
七珍飛滿坐，九液酌如泉。
靈佩垂軒下，旗旛列帳前。
獅麟威赫赫，鸞鳳影翩翩。
顧盼乃須臾，已是數千年。